Бысымхэр къыхахын щIадзэ
«Зэныбжьэгъугъэ» зыфIаща Iуэхур илъэсиплI хъуауэ ди щIыналъэм ехъулIэныгъэкIэ щагъэзащIэ. Ар къызэрагъэпэщ «Хэкупсэ» республикэ жылагъуэ организацэм, КъБР-м ЦIыхубэ хъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ, Егъэджэныгъэмрэ щIэныгъэмкIэ я министерствэхэм, «Граждан обществэр зыгъэпIейтейхэм я институт» щIыналъэ жылагъуэ организацэм я жэрдэмкIэ. Нэгъабэ лъандэрэ ар щIыналъэхэр зэзыпх Iуэху хъуащ. Мы Iуэху щхьэпэр хуэгъэпсащ пщIэ, нэмыс зэхуащIу, зэгъунэгъуфIу илъэсищэ бжыгъэ хъуауэ къызэдэгъуэгурыкIуэ кавказ лъэпкъхэм я зэныбжьэгъуныгъэр дяпэкIи гъэбыдэным, абы зегъэубгъуным. Iуэхур къызэрырахьэжьэрэ ныбжьыщIэ 330-м нэблагъэ къуэш зэхуэхъуащ. Ар къалъытэри, «Зэныбжьэгъухэм я клуб» къызэIуахыну мурад ящIащ.
Джаппуев Мусэрэ Къумахуэ Мухьэдинрэ. КъБР-м цIыхубэ хъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ и министрым и къалэнхэр зыгъэзащIэ Къумахуэ Мухьэдинрэ Егъэджэныгъэмрэ щIэныгъэмкIэ министерствэм щIалэгъуалэ программэхэмрэ проектхэмрэ я IуэхухэмкIэ и къудамэм и унафэщI Джаппуев Мусэрэ зэIущIэм зэрыщыжаIамкIэ, Кавказ Ищхъэрэ федеральнэ округым и щIыналъэ псоми щыщ ныбжьыщIэхэр мы гъэм кърагъэблэгъэнущ.
— «Зэныбжьэгъухэм я клуб»-м программэм хэтахэр хагъэхьэнущи, иджырей фестивалым къэкIуэнухэм хуаIуэтэн я гъунэжщ. Абы и япэ Iыхьэр накъыгъэ мазэм Налшык щызэхэдублэнущ. МахуиплIкIэ екIуэкIыну семинар-тренингым лъэпкъ зэмылIэужьыгъуэхэм щыщ ныбжьыщIэхэр щызэрыцIыхунущ, я щэнхабзэм, яIыгъ диным щытепсэлъыхьынущ, проектым хэтыну унагъуэ 65-м зэIущIэхэр ядедгъэкIуэкIынущ. Езыгъэблэгъэну унагъуэхэм я деж ныбжьыщIэхэр тхьэмахуэкIэ щыпсэунущ. Абыхэм щэнхабзэ-нэгузегъэужь программэ гукъинэж хуагъэхьэзырынущ, ди щIыпIэ дахэхэм, телъыджэхэм я лъахэм яшэнущ, щэнхабзэмрэ гъуазджэмрэ я IуэхущIапIэхэм ирагъэплъынущ, ди цIыхухэм я хабзэмрэ псэукIэмрэ хагъэгъуэзэнущ, — къыхигъэщащ Къумахуэ Мухьэ- дин.
Джаппуев Мусэ къигъэлъэгъуащ мы Iуэхум езы ныбжьыщIэхэм я мызакъуэу, унагъуэхэмрэ лъэпкъхэмрэ зэрызэригъэубыдыр.
— Илъэс зыбжанэ и пэкIэ къыхэтлъхьа Iуэхум фIы къыпокIуэ. Ныбжьэгъу зэрыщIахэр нэхъри нэхъ гъунэгъу зэхуохъу, я зэпыщIэныгъэхэм зеубгъу, зэхудэчыхынымрэ зэрылъытэнымрэ я мыхьэнэм хегъахъуэ. Налшык зэныбжьэгъугъэм и къалэкIэ деджэмэ, егъэлеиныгъэ хэлъу къыщIэкIынукъым, — жиIащ абы.
Къедгъэблэгъэну ныбжьыщIэхэр щыпсэуну унагъуэхэр къызэрыхах щIыкIэм теухуауэ журналистхэр зыщIэупщIам и жэуапу Джаппуев Мусэ къигъэлъэгъуащ а Iуэхур ди деж хъарзынэу зэрыщы-зэтеублар, Iуэхум хэты- ну куэд зэрыщIэхъуэп- сыр, абы и лъэныкъуэкIэ гугъуехь гуэри зэрыщымыIэр.
ЩIыпIэ администрацэхэр зыдагъэIэпыкъу, я чэнджэщхэр къалъытэ. Iуэхум хуэзэну мылъкур къэралым къарет. Ар «Граждан обществэр зыгъэпIейтейхэм я институт» щIыналъэ жылагъуэ организацэм и нэIэ тету къыхуаутIыпщ. КъэкIуэну ныбжьыщIэхэри езы унагъуэхэм я арэзыныгъэкIэ къыхах. Кавказ Ищхъэрэм и щIыналъэ псоми зэгурыIуэныгъэ хуаIэщи, Iуэхур зи пщэрылъхэм ар зэхуагъэхъу. ГъуэгупщIэр, тренинг уасэр хуат, щыхагъэгъуазэ япэ махуиплIым псэупIэрэ ерыскъыкIэ къызэрагъэпэщ, тыгъэхэр хуащI, фэеплъ пыIэ цIыкIухэр, футболкэхэр, бгъэхэIухэр, Къэбэрдей-Балъкъэрым теухуа тхылъхэр ират.
— Мы Iуэхур хуабжьу узыIэпызышэщ. ЗэрыжытIауэ, Налшык зэныбжьэгъу ныбжьыщIэхэм я къалащхьэкIэ деджэну хуэфащэщ. Сыту жыпIэмэ, ди адэжьхэм хьэщIагъэм теухуа хабзэфI куэд къытхуагъэнащи, ахэр къэдгъэщIэрэщIэну, тхъумэну, уеблэмэ зедгъэужьыну ди къалэнщ, — къыщыхагъэщхьэхукIащ зэIущIэм.
«Зэныбжьэгъугъэ» Iуэхум хагъэхьэну унагъуэхэр къыхахын щIадзащ. ЗэIущIэм хэтахэм къагъэлъэгъуащ мыр кавказпсо Iуэху хъуну, Абхъаз, Осетие Ипщэ республикэхэми Ипщэ федеральнэ округым щыщ щIыналъэхэми дяпэкIэ къыддаIыгъыну зэрыщыгугъыр.
Хьэжыкъарэ Алик.
